קרל קלארק צימרמן

קרל קלארק צימרמן (באנגלית: Carle C. Zimmerman; 10 באפריל 1897 – 7 בפברואר 1983) היה סוציולוג אמריקאי, וחבר מייסד של המחלקה לסוציולוגיה באוניברסיטת הרווארד.

יצירתו המרכזית של צימרמן הייתה Family and Civilization. תרומתו המרכזית הייתה ניתוח של שלבי דעיכה, שחיתות והתפוררות חברתית המלווים את קריסתן של ציוויליזציות. צימרמן הראה כי תהליכים אלו משתקפים במבנה המשפחה, וכי לשינויים במבנה זה יש משמעות רחבה להבנת תהליכי התפרקות חברתית.

 חיים וקריירה 
קרל קלארק צימרמן נולד למשפחה אמריקאית ממוצא גרמני ב־10 באפריל 1897 במחוז קאס, מיזורי שני הוריו היו מורים בבתי ספר, אך אביו עבר בהמשך לעבוד כשליח דואר כפרי, עבודה שהניבה הכנסה גבוהה יותר. בשנת 1914 החל צימרמן את לימודיו לתואר ראשון במכללת וסטמינסטר בפולטון, מיזורי. לימודיו נקטעו עקב שתי טרגדיות משפחתיות שאינן קשורות זו בזו: בשנת 1915 נהרג אחיו מפציעות שנגרמו בתאונת דרכים, ובשנה שלאחר מכן נפצע אביו באורח קשה בעת טיפול בסוס פראי. שני האירועים פגעו קשות בתפקודו האקדמי של צימרמן.

כדי להשלים את הפערים, נרשם בקיץ 1916 ללימודים באוניברסיטת מיזורי, שם אחד ממוריו, לותר לי ברנרד, חשף אותו לראשונה לדיסציפלינה של הסוציולוגיה. בסתיו אותה שנה עבר ללמוד באוניברסיטת מיזורי במשרה מלאה כדי להשלים את לימודי התואר הראשון בסוציולוגיה. לימודיו נקטעו שוב כאשר גויס לצבא ארצות הברית כחייל חי"ר במהלך מלחמת העולם הראשונה. הוא הגיע לדרגת סרג'נט (מקבילה לסמל) אך לא השתתף בלחימה. לאחר שחרורו בשנת 1919 למד קצרנות והקלדה כדי לפרנס את עצמו, והשלים לימודים אלו בינואר 1920. באותה שנה חזר לאוניברסיטת מיזורי ועבד כמזכירו של ראש המחלקה לסוציולוגיה, צ'ארלס א. אלווד. אף שטרם השלים את לימודיו, מינה אותו אלווד לעוזר הוראה כבר ביום עבודתו הראשון.

בשנת 1920 נרשם צימרמן ללימודים באוניברסיטת המדינה של קרוליינה הצפונית, שם למד במשך שלוש שנים אצל צ'ארלס סי. טיילור, שהיה אחד ממוריו באוניברסיטת מיזורי, ואף התגורר ועבד עמו בתקופה זו. בשנתו הראשונה שימש כעוזרו של טיילור והשתתף בקבוצה נודדת שהקרינה סרטים בקהילות כפריות במחוז וייק, קרוליינה הצפונית. תצפיותיו מתקופה זו שימשו אותו לכתיבת אתנוגרפיה של האזור, שפורסמה לבסוף יחד עם טיילור תחת הכותרת Rural Organization: A Study of Primary Groups in Wake County, N.C. (1922), חיבור קצר שנחשב לימים לקלאסיקה בתחום הסוציולוגיה הכפרית. בשנתו השנייה עבד במשרה חלקית כמרצה לכלכלה ולסוציולוגיה, וביצע חלק ניכר מהעבודת השדה למחקרו של טיילור על תנאי חייהם של חקלאים בקרוליינה הצפונית, שפורסם בשם Economic and Social Conditions of North Carolina Farmers. בשנתו השלישית הועסק על ידי איגוד מגדלי הטבק של וירג'יניה, קרוליינה הצפונית וקרוליינה הדרומית. בשנת 1922 השלים, בהנחיית טיילור, עבודת תזה לתואר שני שכותרתה "Standards of Living of North Carolina Farmers".. הערה: המקורות חלוקים לגבי הכרונולוגיה המדויקת ושם התזה. ראו 

בשנת 1923 החליט צימרמן להמשיך ללימודי תואר דוקטור והחל ללמוד באוניברסיטת שיקגו, שם למד סמסטר אחד בקיץ אצל רוברט א. פארק ואלסוורת' פאריס. בסתיו אותה שנה עבר לאוניברסיטת מינסוטה בהמלצת מורו לשעבר ל. ל. ברנרד. ברנרד הפגיש אותו עם הכלכלן הסטטיסטי ג'ון ד. בלאק, שלימים הנחה את עבודת הדוקטורט שלו, וצימרמן שימש כעוזר מחקר שלו. הוא השלים את כל דרישות לתואר דוקטור בשנת 1925.

לקראת סיום לימודיו באוניברסיטת מינסוטה הנחה צימרמן סמינר בסוציולוגיה כפרית יחד עם פיטירים סורוקין, גולה רוסי וסוציולוג, אשר הפך לידידו הקרוב ולשותפו המחקרי לאורך שנים. יחד עם סורוקין וטלקוט פרסונס היה צימרמן ממייסדי המחלקה לסוציולוגיה באוניברסיטת הרווארד. המחלקה נוסדה בשנת 1931, צימרמן הצטרף אליה ב־1932 וקיבל קביעות ב־1933. בתקופת עבודתו בהרווארד התגורר בסמוך לסורוקין בוינצ'סטר, מסצ'וסטס.

במהלך הקריירה שלו ערך צימרמן מחקרי שדה על המשפחה ביפן, סין, סיאם, קובה, מקסיקו, אירופה, וכן ברוב מדינות ארצות הברית. במהלך מלחמת העולם השנייה שירת בדרגת רב-סרן בחיל האוויר של צבא ארצות הברית.

צימרמן הכיר את מדלין אנדריסט בעת לימודיו באוניברסיטת מינסוטה. הם נישאו בשנת 1925 ונולדו להם שלושה ילדים. הוא המשיך ללמד בהרווארד עד פרישתו בשנת 1963, אך המשיך לפרסם מחקרים בסוציולוגיה גם בשנות ה־70. את שנותיו האחרונות בילה עם רעייתו בבית חווה משוחזר סמוך ללקוניה, ניו המפשייר, שם נפטר בשנת 1983.

 תאוריה של ציוויליזציה ושקיעתן 
צימרמן פיתח תאוריה סוציולוגית־היסטורית של ציוויליזציות, שהתמקדה בתהליכי דעיכה, שחיתות והתפוררות חברתית. בניגוד לתפיסות מחזוריות טהורות, הוא נטה למודל ליניארי של התפתחות חברתית, שלפיו ציוויליזציות עוברות שלבים היסטוריים ברורים. לטענתו, תהליכי שקיעה ניכרים בראש ובראשונה במבנה המשפחה, המשמש יחידה מוסדית מרכזית בחברה.

ביצירתו המרכזית Family and Civilization טען צימרמן כי סמכויות יסודיות כגון חוק, דת וכלכלה נולדו במסגרת המשפחה, אך הועברו במהלך ההיסטוריה למוסדות חיצוניים: החוק למדינה, הדת למוסדות דת מאורגנים, והכלכלה נותרה בידי הפרט. תהליך זה, לשיטתו, ערער את סמכות המשפחה והוביל להתפוררות חברתית. צימרמן הסכים עם אבחנתו של פיטירים סורוקין בדבר “מערכת סנסאטית בשלה יתר על המידה”, אך היה ספקן לגבי חזרתיות מחזורית מלאה של ציוויליזציות.

לפי צימרמן, הפגיעה במשפחה (התפרקותה לאטומיסטית, ירידה בפוריות, עלייה בגירושין, אינדיבידואליזם קיצוני, אובדן סמכות הורית, קבלת סטיות מיניות וכדומה) היא הגורם המרכזי והמכריע לקריסת ציוויליזציות, כפי שקרה ביוון הקלאסית המאוחרת וברומא המאוחרת. הוא ראה תהליך דומה במערב המודרני (כולל ארצות הברית) כבר בשנות ה-40 של המאה ה-20, והזהיר שהמערב נמצא בשלב דומה של demoralization (התדרדרות מוסרית-חברתית) שקדם לקריסה.Family and Civilization. 174

 ביבליוגרפיה 
 Marriage and the Family: A Text for Moderns, 1956רשומת WorldCat
 Family and Civilization (עם Lucius F. Cervantes), 1947 
 Rural Families on Relief (עם Nathan Whetten), 1939 
 The Changing Community, 1938רשומת WorldCat
 Family and Society: A Study of the Sociology of Reconstruction (עם Merle E. Frampton), 1937רשומת WorldCat
 Consumption and Standards of Living, 1936רשומת WorldCat
 Siam Rural Economic Survey 1930–31, 1932 
 Principles of Rural-Urban Sociology (1929, עם פיטירים סורוקין). ניו יורק: H. Holt.רשומת WorldCat

 הערות שוליים 

קטגוריה:סוציולוגים אמריקאים
קטגוריה:סגל אוניברסיטת הרווארד
קטגוריה:בוגרי אוניברסיטת מיזורי
קטגוריה:בוגרי אוניברסיטת מינסוטה
קטגוריה:בוגרי אוניברסיטת המדינה של קרוליינה הצפונית
קטגוריה:ילידי 1897
קטגוריה:נפטרים ב-1983